เงินบาทเปิดตลาด 30.15/19 บาท
ธนาคารกรุงเทพ รายงาน เงินบาทเปิดตลาด 30.15/19 แนวโน้มอ่อนค่า ลุ้นผลประมูลพันธบัตรอิตาลี
13 ก.ย. 2554

ธนาคารกรุงเทพ รายงาน เงินบาทเปิดตลาด 30.15/19 แนวโน้มอ่อนค่า ลุ้นผลประมูลพันธบัตรอิตาลี
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.15/19 บาท/ดอลลาร์ อ่อนค่าลงเล็กน้อยจากเมื่อเย็นวานนี้ที่ปิดตลาดที่ระดับ 30.14/16 บาท/ดอลลาร์
แนวโน้มเงินบาทวันนี้มีโอกาสแกว่งตัวไปในทิศทางที่อ่อนค่าได้จากปัจจัยที่วันนี้จะมีการประมูลพันธบัตรรัฐบาลอิตาลี ซึ่งหากผลการตอบรับไม่ดีก็จะทำให้เงินยูโรปรับตัวอ่อนค่าลงได้
"ปัจจัยสำคัญวันนี้ คือการประมูลพันธบัตรของอิตาลี ถ้าผลตอบรับไม่ดีก็มีโอกาสที่ยูโรจะลง ถ้าเขาอ่อน เรา(บาท)ก็อาจจะอ่อนตามได้" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 77.02/24 เยน/ดอลลาร์ ส่วนเงินยูโรอยู่ที่ระดับ 1.3615/3658 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.10-30.20 บาท/ดอลลาร์